钦定古今图书集成/理学汇编/文学典/第125卷 > 《读李翱文》前人
## 钦定古今图书集成/理学汇编/文学典/第125卷 > 《读李翱文》前人

予始读翱《复性书》三篇，曰：“此《中庸》之义疏尔，智者识
其性，当复中庸。愚者虽读此，不晓也，不作可焉。”又读
《与韩侍郎荐贤书》，以谓翱特穷时愤世，无荐己者，故
丁宁如此。使其得志，亦未必然。以翱为秦、汉间好侠
行义之一豪隽，亦善论人者也。最后读《幽怀赋》，然后
置书而叹，叹已复读，不自休，恨翱不生于今，不得与
之交，又恨予不得生翱，时与翱上下其论也。况乃翱
一时人，有道而能文者，莫若韩愈。愈尝有赋矣，不过
羡二鸟之光荣，叹一饱之无时尔。推是心，使光荣而
饱，则复不云矣。若翱独不然，其《赋》曰：“众嚣嚣而杂处
兮，咸叹老而嗟卑。视予心之不然兮，虑行道之犹非。”
又怪神尧以一旅取天下，后世子孙“不能以天下取
河北以为忧。”呜呼！使当时君子皆易其叹老嗟卑之
心，为翱所忧之心，则唐之天下，岂有乱与亡哉！然翱
幸不生今时，见今之事，则其忧又甚矣。奈何今之人
不忧也。余行天下，见人多矣，脱有一人能如翱忧者，
又皆疏远，与翱无异。其馀光荣而饱者，一闻忧世之
言，不以为狂人，则以为病，子不怒则笑之矣。呜呼！在
位而不肯自忧，又禁他人使皆不得忧，可叹也夫。